AARHUS: Der lurer igen dyrere billetpriser for nogle passagerer i de blå regionale busser.

I øjeblikket er Midttrafik i gang med en takstændring, der risikerer at skrue priserne op for især det populære mobilklippekort.

- Der er to muligheder. Vi kan enten regulere på priserne eller skære ned på serviceniveauet. Nogle busruter er selvfinansierende, men desværre kører andre busser med et kæmpe gab mellem indtægter og udgifter, understreger formand Hans Bang-Hansen fra bestyrelsen i Midttrafik.

De højere priser for mobilklippekort bunder i første række i Midttrafiks årlige justering af taksterne.

Trafikstyrelsen har sat et overordnet nationalt loft på 1,4 procent over taktstigninger i 2018, og det loft vil bestyrelsen for Midttrafik udnytte fuldt ud.